A BIZOTTSÁG 1830/2002/EK RENDELETE

(2002. október 14.)

a marha- és borjúhús piacának közös szervezéséről szóló 1254/1999/EK tanácsi rendeletnek a jövedelemtámogatási rendszerek tekintetében történő alkalmazására vonatkozó részletes szabályok megállapításáról szóló 2342/1999/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az euróval kapcsolatos agromonetáris szabályok megállapításáról szóló, 1998. december 15-i 2799/98/EK tanácsi rendeletre[1] és különösen annak 9. cikkére,

tekintettel a legutóbb a 2345/2001/EK bizottsági rendelettel[2] módosított, a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre[3] és különösen annak 4. cikke (8) bekezdésére, 6. cikke (7) bekezdésére, 11. cikke (5) bekezdésére, 13. cikke (5) bekezdésére és 20. cikkére,

mivel:

(1) A legutóbb a 169/2002/EK rendelettel[4] módosított, a marha- és borjúhús piacának közös szervezéséről szóló 1254/1999/EK tanácsi rendeletnek a jövedelemtámogatási rendszerek tekintetében történő alkalmazására vonatkozó részletes szabályok megállapításáról szóló, 1999. október 28-i 2342/1999/EK bizottsági rendelet[5] 29. cikkének a) pontja az anyatehenek után járó támogatás tekintetében meghatározza az üszők százalékban kifejezett minimális és maximális számának kiszámítása céljából az állatok számának kerekítési szabályait. Ugyanazon rendelet 17. cikkének (3) bekezdése szintén meghatározza azoknak az üszőknek a számát, amelyek jövedelemtámogatásban részesülhetnek, amennyiben az egyéni felső határ meghatározását követően a jövedelemtámogatást kettő-öt állatra kérelmezik. A két szabály egyidejű fennállásából problémák merülnek fel az alkalmazás során, és ez a jövedelemtámogatási kérelmek eltérő kezeléséhez vezet. Annak érdekében, hogy egy egyszerű kerekítési szabályt lehessen alkalmazni, miközben a termelők számára legkedvezőbb szabály megmarad, a rendelet 17. cikkének (3) bekezdését el kell hagyni.

(2) A 2342/1999/EK rendelet 41. cikke egyes, előlegek kifizetésére vonatkozó szabályokat állapít meg. A rendkívül kedvezőtlen időjárási viszonyoknak köszönhetően némely tagállamban a termelők képtelenek voltak elegendő, megfelelően magas minőségű takarmány betakarítására ahhoz, hogy a tél folyamán állatállományukat takarmányozni tudják. Annak érdekében, hogy a termelők meg tudják fizetni a kiegészítő takarmány vásárlásának szükségletéből eredő járulékos költségeket, engedélyezni kell a különleges jövedelemtámogatás, az anyatehénre vonatkozó támogatás, a vágási támogatás és a kiegészítő kifizetések előlegének megemelését.

(3) A 2342/1999/EK rendelet 42. cikkének második bekezdése meghatározza a különleges jövedelemtámogatási rendszer alá tartozó állatok tekintetében a folyósítási évre vonatkozó különleges szabályokat, amennyiben a támogatást az ugyanazon rendelet 8. cikkében előírt lehetőségek valamelyikének megfelelően ítélték meg. A fenti 8. cikk értelmében azon tagállamoknak, amelyek úgy döntöttek, hogy a vágás idején nyújtják a különleges támogatást, gondoskodniuk kell arról, hogy a különleges támogatást akkor is megítéljék, amikor a jogosult állatokat egy másik tagállamba szállítják át, vagy egy harmadik országba exportálják. A 42. cikk második bekezdése nem tartalmaz hivtakozást ezekre az esetekre. Az elosztás évének meghatározása nem okoz nehézséget, ha egy másik tagállamba szállítanak át állatokat, mivel a támogatási kérelmet az előtt nyújtják be, mielőtt az állat az ugyanazon rendelet 8. cikkének (6) bekezdésével összhangban elhagyná az érintett tagállam területét. Amikor azonban az állatokat harmadik országokba exportálják, a támogatási kérelmet ilyen esetben azt követően is be lehet nyújtani, miután az állatok elhagyják a Közösség vámterületét, ezért a 42. cikk második bekezdésének hatályát tisztázni kell.

(4) A 2342/1999/EK rendelet 43. cikke értelmében a támogatási összegek és az extenzifikációs kifizetések nemzeti valutára történő átváltását a 42. cikknek megfelelően meghatározott folyósítási évet megelőző december hónapban érvényes átváltási árfolyamok időarányosan kiszámított átlagának megfelelően kell elvégezni. Nyilvánvalóvá kell tenni, hogy az átváltási árfolyamot évente a Bizottság határozza meg, csakúgy, mint az egyéb piacok közös szervezése esetében.

(5) Figyelembe véve a felmerült nehézségeket, e rendeletnek a jövedelemtámogatások és kiegészítő fizetések előlegeire vonatkozó rendelkezésének haladéktalanul hatályba kell lépnie. Továbbá annak érdekében, hogy elegendő idő álljon a termelőknek és a tagállamok illetékes hatóságainak a rendelkezésére az új szabályhoz való alkalmazkodásra, rendelkezni kell az üszők számának kerekítésére vonatkozó szabály később esedékessé váló alkalmazásáról. Ami az átváltási árfolyam éves rögzítését illeti, azt úgy kell alkalmazni, hogy az a következő naptári év kezdetével egybeessen. Végül a folyó évben realizált export helyzetének figyelembevétele érdekében a folyósítási évre vonatkozó rendelkezést visszamenőleg kell alkalmazni.

(6) Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,

ELFOGADTA EZT A RENDELETET:

1. cikk

A 2342/1999/EK rendelet a következőképpen módosul:

1. A 17. cikk (3) bekezdését el kell hagyni;

2. A 41. cikk (1) bekezdésének utolsó albekezdése helyébe a következő szöveg lép:

"A 2000., 2001. és 2002. naptári évet illetően ugyanakkor a különleges jövedelemtámogatás, az anyatehénre vonatkozó támogatás, a vágási támogatás és a kiegészítő kifizetések előlege az adott támogatás vagy kifizetés összegének 80 %-áig kifizethető;"

3. A 42. cikk második bekezdésének helyébe a következő szöveg lép:

"Amennyiben azonban a különleges jövedelemtámogatást a 8. cikkben előírt lehetőségek valamelyikének értelmében nyújtják:

- ha az állatot legkésőbb december 31-én vágták le vagy exportálták, és

- ha az arra az állatra vonatkozó jövedelemtámogatási kérelmet a fenti időpont után nyújtották be,

az alkalmazható jövedelemtámogatás összege a vágás vagy a kivitel évének december 31-én érvényben lévő összeg."

4. A 43. cikk a következő mondattal egészül ki:

"az átváltási árfolyam átlagát a Bizottság a megelőző hónapban rögzíti".

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet hatálybalépésének időpontjától kell alkalmazni.

Ugyanakkor:

- az 1. cikk 1. és 4. pontját 2003. január 1-jétől,

- az 1. cikk 3. pontját pedig 2002. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. október 14-én.

a Bizottság részéről

Franz FISCHLER

a Bizottság tagja

[1] HL L 349., 1998.12.24., 1. o.

[2] HL L 315., 2001.12.1., 29. o.

[3] HL L 160., 1999.6.26., 2

1. o.

[4] HL L 30., 2002.1.31., 21. o.

[5] HL L 281., 1999.11.4., 30. o.